Limpopo wil al sy onderwysers in 2 dae inent | Netwerk24
Deur Marietie Louw-Carstens 24 Junie 2021 13:14
Limpopo beoog om binne twee dae alle onderwysers in die provinsie teen Covid-19 in te ent.
Angie Motshekga, minister van basiese onderwys, en Stan Mathabatha, die premier, sal Vrydag die Polokwane- provinsiale hospitaal besoek om toe te sien dat die inentingsproses vlot verloop.
Daar is nie Woensdag, soos in die res van die land, in Limpopo met die inenting van onderwysers begin nie.
Polly Boshielo, LUR vir onderwys, sê 38 400 dosisse van die Johnson & Johnson-entstof is ontvang waarmee onderwysers ingeënt sal word.
Die provinsiale gesondheidsdepartement in samewerking met die departement van onderwys het besluit om Vrydag en Saterdag al die inentings toe dien.
"Ons doen dit op slegs dié twee dae om so min as moontlik ontwrigting vir onderwysers en leerlinge te veroorsaak," sê Boshielo.
Die inentings word by 37 hospitale en klinieke gedoen wat tans gebruik word om mense van 60 jaar en ouer in te ent.
Volgens inligting van die departement van gesondheid in Limpopo sal die inentings Vrydag en Saterdag om 08:00 begin en tot 15:00 duur.
Mathabatha het 'n beroep op onderwysers in Limpopo gedoen om hulle te laat inent.
Verskeie skole in die provinsie moes die afgelope tyd vir kort tye sluit sodat dit ontsmet kon word.
Teen Donderdag is 266 nuwe Covid-19-gevalle vir die afgelope 24 uur in Limpopo aangemeld.
Sedert die begin van die pandemie in Maart verlede jaar is 2 552 mense in die provinsie aan die virussiekte dood.
Die meeste aktiewe Covid-19-gevalle (498) is in Polokwane, gevolg deur Thabazimbi (244) en Lephalale (223).
Meer oor: Onderwysers | Angie Motshekga | Limpopo | Koronavirus | Covid-19 | Entstof | Pandemie | Inentings